text: Overlæge: Ingen grund til at frygte tuberkulose-epidemi
  18 december 2017 kl. 21.50
  Selvom 80 børn og voksne i Vejle mandag er blevet testet for tuberkulose, er der ingen grund til at frygte en epidemi. Det fastslår en overlæge og ekspert i infektionssygdomme.
  
  25 elever fra en 7. klasse på Søndermarksskolen i Vejle har mandag været igennem en test for infektionssygdommen tuberkulose. Det samme har omkring 60 børn og voksne fra en børnehave i Vejle.
  Fra lægelig hold slås det nu fast, at der ingen grund er til at frygte en epidemi. Det siger overlæge og ekspert i infektionssygdomme Steffen Kristensen, Sygehus Lillebælt, til TV SYD.
  Testen sker efter en skoleelev i sidste uge blev testet positiv for den smitsomme sygdom. Den smittede elev kommer fra samme familie som et treårigt børnehavebarn, der også er smittet. Børnene er nu under behandling i deres eget hjem, hvor de er isoleret. 
  Dagens undersøgelse foregik på Kolding Sygehus.
  